Iechyd Y Cyhoedd, Cymru Enwi a dod i rym 1 1 Enw’r Rheoliadau hyn yw Rheoliadau Pwyllgorau Trwyddedu Triniaethau Arbennig (Cymru) 2024. 2 Daw’r Rheoliadau hyn i rym ar 29 Tachwedd 2024. Dehongli 2 1 Yn y Rheoliadau hyn— ystyr “ awdurdod lleol ” (“ local authority ”) yw awdurdod lleol fel y’i diffinnir gan adran 124(1) o’r Ddeddf; ystyr “ cais ” (“ application ”) yw cais a wneir yn unol ag Atodlen 3 i’r Ddeddf ar gyfer dyroddi, adnewyddu neu amrywio trwydded triniaeth arbennig; ystyr “ ceisydd ” (“ applicant ”) yw person sy’n gwneud cais; mae i “ deiliad trwydded ” (“ licence holder ”) yr ystyr a roddir yn adran 59(8)(b) o’r Ddeddf; mae “ dirymu ” (“ revocation ”) i’w ddehongli yn unol ag adran 68 neu adran 73 o’r Ddeddf; ystyr “ dynodiad ” (“ designation ”) yw pan fo awdurdod lleol wedi rhoi hysbysiad i unigolyn o dan adran 61(1) o’r Ddeddf; ystyr “ y Ddeddf ” (“ the Act ”) yw Deddf Iechyd y Cyhoedd (Cymru) 2017; ystyr “ gwrandawiad ” (“ hearing ”) yw’r gwrandawiad y cyfeirir ato yng ngholofn 1 o’r tabl yn yr Atodlen yn ôl y digwydd; ystyr “ hysbysiad o benderfyniad ” (“ notice of decision ”) yw hysbysiad a roddir yn unol â pharagraff 16 neu 17 o Atodlen 3 i’r Ddeddf; ystyr “ hysbysiad o wrandawiad ” (“ notice of hearing ”) yw’r hysbysiad a roddir i barti yn unol â rheoliad 5; ystyr “ hysbysiad rhybuddio ” (“ warning notice ”) yw hysbysiad a ddyroddir yn unol â pharagraff 15(3) o Atodlen 3 i’r Ddeddf; ystyr “ parti ” (“ party ”) yw— person y rhoddir hysbysiad o wrandawiad iddo yn unol â rheoliad 5(1), a yr awdurdod lleol sydd wedi dyroddi’r hysbysiad rhybuddio; ystyr “ pwyllgor perthnasol ” (“ relevant committee ”) yw pwyllgor trwyddedu y dirprwyir swyddogaethau iddo yn rhinwedd paragraff 21(1) o Atodlen 3 i’r Ddeddf neu is-bwyllgor trwyddedu y rhoddir y pŵer iddo i gyflawni swyddogaethau o’r fath drwy drefniant o dan baragraff 21(2)(b) o Atodlen 3 i’r Ddeddf; ystyr “ sylwadau ” (“ representations ”) yw sylwadau a gyflwynir yn unol â pharagraff 15 o Atodlen 3 i’r Ddeddf mewn ymateb i hysbysiad rhybuddio a ddyroddir gan awdurdod lleol; mae i “ triniaeth arbennig ” (“ special procedure ”) yr ystyr a roddir yn adran 57 o’r Ddeddf; mae i “ trwydded triniaeth arbennig ” (“ special procedure licence ”) yr ystyr a roddir yn adran 59 o’r Ddeddf; mae i “ tystysgrif gymeradwyo ” (“ approval certificate ”) yr ystyr a roddir yn adran 70(1) o’r Ddeddf. 2 Yn y Rheoliadau hyn, mae cyfeiriad at adran, neu baragraff o Atodlen, yn gyfeiriad at adran o’r Ddeddf, neu at y paragraff o’r Atodlen i’r Ddeddf. 3 Yn y Rheoliadau hyn, mae cyfeiriad at wrandawiad pwyllgor perthnasol a gynhelir drwy ddulliau o bell yn gyfeiriad at wrandawiad a gynhelir drwy gyfrwng unrhyw gyfarpar neu gyfleuster arall sy’n galluogi personau nad ydynt yn yr un lle i siarad â’i gilydd ac i gael eu clywed gan ei gilydd (pa un a yw’r cyfarpar neu’r cyfleuster yn galluogi’r personau hynny i weld ei gilydd neu gael eu gweld gan ei gilydd ai peidio). 4 Ac eithrio fel y darperir fel arall, mae gofyniad o dan y Rheoliadau hyn i roi hysbysiad (neu i hysbysu) yn ofyniad i roi hysbysiad ysgrifenedig. 5 Mae dogfen y mae’n ofynnol iddi fod yn “ysgrifenedig”, neu hysbysiad y mae’n ofynnol iddo fod yn “ysgrifenedig”, yn rhinwedd y Rheoliadau hyn yn cynnwys cyfathrebiad electronig, fel y diffinnir “electronic communication” yn adran 15(1) o Ddeddf Cyfathrebiadau Electronig 2000 . Cwmpas 3 Mae’r Rheoliadau hyn yn gymwys i bwyllgor perthnasol mewn perthynas ag arfer ei swyddogaethau o dan Ran 4 o’r Ddeddf. Y cyfnod o amser y mae gwrandawiad i’w gynnal ynddo 4 1 Pan fo’n ofynnol cynnal gwrandawiad mewn perthynas â gweithdrefn a restrir yng ngholofn 1 o’r tabl yn yr Atodlen, rhaid i’r pwyllgor perthnasol drefnu i’r gwrandawiad gael ei gynnal cyn gynted ag y bo’n rhesymol ymarferol ar ôl i unrhyw gyfnod ar gyfer sylwadau ddod i ben. 2 Pan fo gwrandawiad i’w gynnal ar fwy nag 1 diwrnod, rhaid i’r pwyllgor perthnasol drefnu i’r gwrandawiad ddigwydd ar ddiwrnodau gwaith olynol. Hysbysiad o wrandawiad 5 1 Rhaid i bwyllgor perthnasol roi hysbysiad o unrhyw wrandawiad y mae’n ofynnol ei gynnal mewn perthynas â gweithdrefn a restrir yng ngholofn 1 o’r tabl yn yr Atodlen, i’r rhai a restrir yn y cofnod cyfatebol yng ngholofn 2 o’r tabl hwnnw. 2 Rhaid i bwyllgor perthnasol sicrhau bod yr hysbysiad y cyfeirir ato ym mharagraff (1)— a yn rhoi manylion ynghylch dyddiad ac amser y gwrandawiad a sut i gael mynediad iddo, pan fo’r gwrandawiad yn cael ei gynnal drwy ddulliau o bell yn unig, b yn rhoi manylion ynghylch dyddiad, amser a lleoliad y gwrandawiad a sut i gael mynediad iddo, pan fo’r gwrandawiad yn cael ei gynnal yn rhannol drwy ddulliau o bell neu pan na fo’n cael ei gynnal drwy ddulliau o bell, c yn datgan y bydd y pwyllgor perthnasol yn rhoi ar gael y dogfennau a restrir yn y cofnod cyfatebol yng ngholofn 3 o’r tabl yn yr Atodlen (yn ddarostyngedig i reoliad 6(3)), a d yn cael ei anfon fel ei fod yn dod i law heb fod yn hwyrach na 10 niwrnod gwaith cyn y diwrnod cyntaf y mae’r gwrandawiad i’w gynnal arno (fel y’i pennir yn yr hysbysiad). Gwybodaeth sydd i fynd gyda hysbysiad o wrandawiad 6 1 Rhaid i wybodaeth ysgrifenedig sy’n esbonio’r hyn a ganlyn fynd gyda’r hysbysiad o wrandawiad— a y canlyniadau y darperir ar eu cyfer o dan reoliad 12 pan fo parti— i yn rhoi gwybod i’r pwyllgor perthnasol nad yw’n dymuno bod yn bresennol na chael ei gynrychioli yn y gwrandawiad, neu ii yn methu â rhoi gwybod i’r pwyllgor perthnasol pa un a yw’r parti yn dymuno bod yn bresennol neu gael ei gynrychioli yn y gwrandawiad, b y terfyn amser erbyn pryd y mae rhaid i barti roi gwybod i’r pwyllgor perthnasol bod y parti yn dymuno bod yn bresennol yn y gwrandawiad neu ei annerch, a’r dull y mae rhaid i barti ei ddilyn i wneud hynny, c y terfyn amser erbyn pryd y mae rhaid i barti roi gwybod i’r pwyllgor perthnasol bod y parti yn dymuno cael ei gynorthwyo neu ei gynrychioli gan berson arall, a’r dull y mae rhaid i barti ei ddilyn i wneud hynny, d y terfyn amser erbyn pryd y mae rhaid i barti roi gwybod i’r pwyllgor perthnasol bod y parti yn dymuno gofyn am ganiatâd i alw ar dyst i roi tystiolaeth yn y gwrandawiad a rhoi gwybod iddo am y materion y mae’r parti yn dymuno i’r tyst roi tystiolaeth mewn perthynas â hwy, a’r dull y mae rhaid i barti ei ddilyn i wneud hynny, e ym mha ffordd y mae rhaid i barti roi gwybod i’r pwyllgor perthnasol os yw’n dymuno tynnu unrhyw sylwadau yn ôl yn unol â rheoliad 9, f y canlyniadau y darperir ar eu cyfer o dan reoliad 12 pan fo parti wedi dweud ei fod yn dymuno bod yn bresennol neu gael ei gynrychioli yn y gwrandawiad, ond yn methu â bod yn bresennol neu’n methu â chael ei gynrychioli yn y gwrandawiad, g y materion y bydd yn ofynnol i’r pwyllgor perthnasol gael eglurhad yn eu cylch gan barti yn y gwrandawiad (nad yw’n gwahardd y pwyllgor perthnasol rhag ei gwneud yn ofynnol cael eglurhad pellach ynghylch materion eraill sy’n codi yn ystod y gwrandawiad), h y terfyn amser erbyn pryd y mae rhaid i barti roi gwybod i’r pwyllgor perthnasol ei fod yn ystyried bod gwrandawiad yn ddiangen a’i fod yn cydsynio i’r cais, y dynodiad arfaethedig neu’r dirymiad arfaethedig gael ei benderfynu heb wrandawiad, a’r dull y mae rhaid i barti ei ddilyn i wneud hynny, ac i y weithdrefn sydd i’w dilyn yn y gwrandawiad. 2 Yn ddarostyngedig i baragraffau (3) a (4), mewn perthynas â gwrandawiadau o dan y darpariaethau a restrir yng ngholofn 1 o’r tabl yn yr Atodlen, rhaid i’r dogfennau a restrir yng ngholofn 3 o’r tabl fynd gyda’r hysbysiad o wrandawiad a roddir i’r rhai a restrir yng ngholofn 2 o’r tabl. 3 Caiff y pwyllgor perthnasol benderfynu bod unrhyw sylwadau a gyflwynwyd yn flinderus neu’n wacsaw, neu na fyddant yn dylanwadu ar ei benderfyniad. 4 Pan fo’r pwyllgor perthnasol yn gwneud penderfyniad yn unol â pharagraff (3), rhaid iddo hysbysu’r parti a gyflwynodd y sylwadau hynny am y rhesymau dros ei benderfyniad ar yr adeg y dyroddir yr hysbysiad o wrandawiad. Y camau gweithredu sydd i’w cymryd ar ôl cael hysbysiad o wrandawiad 7 1 Rhaid i barti roi hysbysiad i’r pwyllgor perthnasol, heb fod yn hwyrach na 5 niwrnod gwaith cyn y diwrnod y mae’r gwrandawiad i’w gynnal neu cyn diwrnod cyntaf y gwrandawiad, sy’n datgan— a pa un a yw’n bwriadu bod yn bresennol neu gael ei gynrychioli yn y gwrandawiad; b a yw’n ystyried bod gwrandawiad yn ddiangen gan ei fod yn cydsynio na chynhelir gwrandawiad. 2 Pan fo parti yn dymuno i unrhyw berson arall (ac eithrio’r person y mae’n bwriadu iddo ei gynrychioli yn y gwrandawiad) ymddangos yn y gwrandawiad, rhaid i’r hysbysiad y cyfeirir ato ym mharagraff (1)— a gofyn am ganiatâd i’r person arall hwnnw ymddangos yn y gwrandawiad, b cynnwys manylion ynghylch enw’r person hwnnw, ac c cynnwys disgrifiad byr o’r pwynt neu’r pwyntiau y gallai’r person hwnnw gynorthwyo’r pwyllgor perthnasol yn eu cylch. Y pŵer i oedi neu ohirio 8 1 Caiff pwyllgor perthnasol ar unrhyw adeg— a oedi gwrandawiad tan ddyddiad penodedig, neu b gohirio gwrandawiad er mwyn ei gynnal ar ddyddiad a bennir gan y pwyllgor perthnasol. 2 Caiff pwyllgor perthnasol gymryd y camau gweithredu a bennir ym mharagraff (1) os yw’n ystyried bod hynny’n angenrheidiol— a i’w alluogi i ystyried unrhyw wybodaeth neu ddogfennau a ddarperir gan unrhyw barti mewn ymateb i’r hysbysiad o wrandawiad, neu yn y gwrandawiad, neu b gan roi sylw i allu unrhyw barti, person sy’n cynrychioli parti neu dyst i fod yn bresennol yn y gwrandawiad. 3 Pan fo pwyllgor perthnasol wedi oedi gwrandawiad tan ddyddiad penodedig, rhaid iddo, cyn gynted ag y bo’n rhesymol ymarferol, hysbysu’r partïon— a am y dyddiad a’r amser newydd ar gyfer y gwrandawiad a sut i gael mynediad iddo, pan fo’r gwrandawiad yn cael ei gynnal drwy ddulliau o bell yn unig, neu b am y dyddiad, yr amser a’r lleoliad newydd ar gyfer y gwrandawiad a sut i gael mynediad iddo, pan fo’r gwrandawiad yn cael ei gynnal yn rhannol drwy ddulliau o bell neu pan na fo’n cael ei gynnal drwy ddulliau o bell. 4 Pan fo pwyllgor perthnasol wedi gohirio’r gwrandawiad er mwyn ei gynnal ar ddyddiad ychwanegol penodedig, rhaid iddo, cyn gynted ag y bo’n rhesymol ymarferol, hysbysu’r partïon— a am y dyddiad ychwanegol a’r amser ar gyfer y gwrandawiad a sut i gael mynediad iddo, pan fo’r gwrandawiad yn cael ei gynnal drwy ddulliau o bell yn unig, neu b am y dyddiad ychwanegol, yr amser a’r lleoliad ar gyfer y gwrandawiad a sut i gael mynediad iddo, pan fo’r gwrandawiad yn cael ei gynnal yn rhannol drwy ddulliau o bell neu pan na fo’n cael ei gynnal drwy ddulliau o bell. Tynnu sylwadau yn ôl 9 Caiff parti sy’n dymuno tynnu unrhyw sylwadau y mae wedi eu cyflwyno yn ôl wneud hynny— a drwy roi hysbysiad i’r pwyllgor perthnasol heb fod yn hwyrach na 24 awr cyn y diwrnod y mae’r gwrandawiad i’w gynnal neu cyn diwrnod cyntaf y gwrandawiad, neu b ar lafar yn y gwrandawiad. Gwrandawiad i’w gynnal yn gyhoeddus 10 1 Yn ddarostyngedig i baragraff (2), rhaid i’r gwrandawiad gael ei gynnal yn gyhoeddus. 2 Caiff y pwyllgor perthnasol eithrio’r cyhoedd o’r gwrandawiad cyfan neu o ran ohono os yw wedi ei fodloni ei bod yn angenrheidiol gwneud hynny yn holl amgylchiadau’r achos, gan roi sylw— a i unrhyw annhegwch i barti sy’n debygol o ddeillio o wrandawiad cyhoeddus, a b i’r angen i ddiogelu, cyn belled ag y bo’n bosibl, fuddiannau masnachol neu fuddiannau dilys eraill sydd gan barti. 3 At ddibenion paragraff (2), caniateir trin parti ac unrhyw berson sy’n cynorthwyo neu’n cynrychioli parti fel aelod o’r cyhoedd. Y weithdrefn mewn gwrandawiad 11 1 Yn ddarostyngedig i reoliad 10 a pharagraff (9), rhaid i bwyllgor perthnasol ganiatáu i barti fod yn bresennol mewn gwrandawiad ac i gael ei gynorthwyo neu ei gynrychioli gan unrhyw berson pa un a oes gan y person hwnnw gymhwyster cyfreithiol ai peidio. 2 Ar ddechrau’r gwrandawiad, rhaid i’r pwyllgor perthnasol— a esbonio i’r partïon y weithdrefn y mae’n cynnig ei dilyn yn y gwrandawiad, a b ystyried unrhyw achos pan fo parti’n gofyn o dan reoliad 7(2) am ganiatâd i berson arall ymddangos yn y gwrandawiad, ac ni chaniateir atal caniatâd o’r fath yn afresymol. 3 Wrth gynnal gwrandawiad, rhaid i’r pwyllgor perthnasol sicrhau y rhoddir cyfle i bob parti i wneud y canlynol— a annerch y pwyllgor perthnasol ar unrhyw fater sy’n berthnasol i’r hysbysiad rhybuddio neu i unrhyw sylwadau a gyflwynwyd ynghylch yr hysbysiad rhybuddio; b galw ar dystion i roi tystiolaeth ar unrhyw fater sy’n berthnasol i’r hysbysiad rhybuddio neu i unrhyw sylwadau a gyflwynwyd ynghylch yr hysbysiad rhybuddio; c darparu gwybodaeth bellach am unrhyw fater yr oedd yn ofynnol i’r pwyllgor perthnasol gael eglurhad yn ei gylch o dan reoliad 6(1)(g); d darparu gwybodaeth am unrhyw faterion eraill a all godi yn ystod y gwrandawiad. 4 Wrth gynnal gwrandawiad, rhaid i’r pwyllgor perthnasol hefyd— a caniatáu i unrhyw barti gwestiynu unrhyw barti arall neu berson sy’n cynrychioli parti ynghylch unrhyw fater sy’n berthnasol i’r hysbysiad rhybuddio, neu i unrhyw sylwadau a gyflwynwyd ynghylch yr hysbysiad rhybuddio, pan fo’r pwyllgor perthnasol yn ystyried ei bod yn briodol gwneud hynny yn yr holl amgylchiadau, a b ystyried gwybodaeth ddogfennol neu wybodaeth arall a ddarparwyd i ategu’r hysbysiad rhybuddio neu sylwadau a gyflwynir gan barti— i cyn y gwrandawiad, neu ii yn y gwrandawiad, gyda chydsyniad yr holl bartïon eraill sy’n bresennol yn y gwrandawiad. 5 Os nad yw parti yn cydsynio mewn cysylltiad â pharagraff (4)(b), rhaid i’r pwyllgor perthnasol benderfynu a yw’r ddywededig wybodaeth ddogfennol neu’r ddywededig wybodaeth arall i’w hystyried. 6 Heb ragfarnu paragraffau (3) a (4), rhaid i wrandawiad gael ei gynnal ar ffurf trafodaeth o dan arweiniad y pwyllgor perthnasol. 7 Ni chaiff y pwyllgor perthnasol ganiatáu unrhyw groesholi oni bai ei fod yn ystyried bod croesholi yn ofynnol er mwyn iddo ystyried yn briodol yr hysbysiad rhybuddio neu sylwadau a gyflwynir gan unrhyw barti. 8 Rhaid i’r pwyllgor perthnasol ganiatáu uchafswm cyfnod cyfartal i’r partïon arfer yr hawliau sydd ganddynt ac y darperir ar eu cyfer ym mharagraffau (3) a (4)(a). 9 Caiff y pwyllgor perthnasol ei gwneud yn ofynnol i unrhyw berson sy’n bresennol yn y gwrandawiad ac sydd, ym marn y pwyllgor, yn ymddwyn mewn modd aflonyddgar, ymadael â’r gwrandawiad a chaiff— a gwrthod caniatáu i’r person hwnnw ddychwelyd, neu b caniatáu iddo ddychwelyd dim ond o dan unrhyw amodau a bennir gan y pwyllgor perthnasol. 10 Caiff y pwyllgor perthnasol ganiatáu i berson sy’n bresennol yn y gwrandawiad ac sydd, ym marn y pwyllgor, yn ymddwyn mewn modd aflonyddgar, neu sy’n torri amodau a bennir o dan baragraff (9)(b), aros yn y gwrandawiad dim ond o dan unrhyw amodau a bennir gan y pwyllgor perthnasol. 11 Pan fo’n ofynnol i berson ymadael â’r gwrandawiad yn unol â pharagraff (9), rhaid i’r pwyllgor perthnasol— a caniatáu iddo gyflwyno yn ysgrifenedig i’r pwyllgor perthnasol, cyn diwedd y gwrandawiad, unrhyw wybodaeth y byddai wedi bod ganddo hawlogaeth i’w rhoi ar lafar pe na fyddai wedi bod yn ofynnol iddo ymadael, a b ystyried yr wybodaeth honno wrth ddod i’w benderfyniad. Methiant partïon i fod yn bresennol yn y gwrandawiad 12 1 Caiff pwyllgor perthnasol fwrw ymlaen â gwrandawiad yn absenoldeb parti neu gynrychiolydd parti os yw’r parti— a wedi rhoi gwybod i’r pwyllgor perthnasol nad yw’n bwriadu bod yn bresennol neu nad yw’n bwriadu cael ei gynrychioli yn y gwrandawiad (ac nad yw wedi rhoi gwybod i’r pwyllgor perthnasol fel arall wedi hynny), b wedi methu â rhoi gwybod i’r pwyllgor perthnasol pa un a yw’n bwriadu bod yn bresennol neu’n bwriadu cael ei gynrychioli yn y gwrandawiad, neu c wedi ymadael â’r gwrandawiad mewn amgylchiadau sy’n galluogi’r pwyllgor perthnasol i ddod yn rhesymol i’r casgliad nad yw’r parti yn bwriadu parhau i gymryd rhan. 2 Os yw parti wedi dweud ei fod yn bwriadu bod yn bresennol neu’n bwriadu cael ei gynrychioli yn y gwrandawiad, ond yn methu â bod yn bresennol neu’n methu â chael ei gynrychioli ynddo, caiff y pwyllgor perthnasol— a gohirio’r gwrandawiad tan ddyddiad penodedig os yw’n ystyried ei bod er budd y cyhoedd, neu b bwrw ymlaen â’r gwrandawiad yn absenoldeb y parti. 3 Pan fo’r pwyllgor perthnasol yn gohirio’r gwrandawiad tan ddyddiad penodedig rhaid iddo, cyn gynted ag y bo’n rhesymol ymarferol, hysbysu’r partïon— a am y dyddiad a’r amser y mae’r gwrandawiad wedi cael ei ohirio iddynt a sut i gael mynediad iddo, pan fo’r gwrandawiad yn cael ei gynnal drwy ddulliau o bell yn unig, neu b am y dyddiad, yr amser a’r lleoliad y mae’r gwrandawiad wedi cael ei ohirio iddynt a sut i gael mynediad iddo, pan fo’r gwrandawiad yn cael ei gynnal yn rhannol drwy ddulliau o bell neu pan na fo’n cael ei gynnal drwy ddulliau o bell. 4 Pan fo’r gwrandawiad yn mynd rhagddo yn absenoldeb parti, rhaid i’r pwyllgor perthnasol ystyried yn y gwrandawiad yr hysbysiad rhybuddio neu’r sylwadau a gyflwynwyd gan y parti hwnnw. Y weithdrefn pan na fo gwrandawiad i’w gynnal 13 Pan fo’r partïon wedi hysbysu’r pwyllgor perthnasol o dan reoliad 6(1)(h) eu bod yn cydsynio i’r mater gael ei benderfynu heb wrandawiad, rhaid i’r pwyllgor perthnasol, cyn gynted ag y bo’n rhesymol ymarferol— a hysbysu’r holl bartïon bod y gwrandawiad wedi ei hepgor, a b gwneud penderfyniad a dyroddi hysbysiad o benderfyniad. Hysbysiad o benderfyniad 14 Rhaid i’r pwyllgor perthnasol wneud ei benderfyniad a dyroddi hysbysiad o benderfyniad cyn diwedd 5 niwrnod gwaith sy’n dechrau drannoeth diwrnod olaf y gwrandawiad. Cofnod o wrandawiad 15 1 Rhaid i’r pwyllgor perthnasol sicrhau bod cofnod o’r gwrandawiad yn cael ei wneud ar ffurf barhaol a dealladwy. 2 Rhaid i’r pwyllgor perthnasol sicrhau bod unrhyw gofnod o’r fath yn cael ei gadw am 6 mlynedd, ar ôl y diwrnod y gwnaeth y pwyllgor perthnasol ei benderfyniad neu, pan fo apêl yn cael ei dwyn yn erbyn penderfyniad y pwyllgor perthnasol, ddyddiad penderfynu’r apêl. Afreoleidd-dra 16 1 Yn ddarostyngedig i baragraff (2), caiff pwyllgor perthnasol ddiystyru unrhyw afreoleidd-dra sy’n deillio o fethu â chydymffurfio â darpariaeth yn y Rheoliadau hyn, neu â gweithdrefn y mae’r pwyllgor perthnasol yn penderfynu arni fel arall, pan fo’r afreoleidd-dra hwnnw yn dod i’w sylw cyn iddo wneud penderfyniad. 2 Os yw’r pwyllgor perthnasol yn ystyried y gall unrhyw berson fod wedi cael ei ragfarnu gan unrhyw afreoleidd-dra o’r fath, rhaid iddo gymryd y camau hynny y mae’n ystyried eu bod yn angenrheidiol i unioni canlyniadau’r afreoleidd-dra, cyn iddo ddod i’w benderfyniad. Camgymeriadau clercol 17 Caiff pwyllgor perthnasol gywiro camgymeriadau clercol mewn unrhyw ddogfen sy’n cofnodi penderfyniad gan y pwyllgor perthnasol, neu wallau sy’n codi mewn dogfen o’r fath o ganlyniad i lithriad neu hepgoriad damweiniol. Jeremy Miles Ysgrifennydd y Cabinet dros Iechyd a Gofal Cymdeithasol, un o Weinidogion Cymru 17 Medi2024